Ir-Regolament tal-Kummissjoni (KE) Nru 1739/2003
tat-30 ta' Settembru 2003
li jnaqqas, għas-sena tas-suq 2003/2004 il-kwantità garantita taħt il-kwoti tal-produzzjoni għas-settur taz-zokkor u l-provvista massima meqjusa meħtieġa għar-raffineriji taz-zokkor taħt l-importazzjonijiet preferenzjali
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1260/2001 tad-19 ta' Ġunju 2001 dwar l-organizzazzjoni komuni tas-swieq fiz-zokkor [1], kif emendat bir-Regolament tal-Kummissjoni (KE) Nru 680/2002 [2], u b'mod partikolari l-Artikoli 10(6) u 39(6) tiegħu,
Billi:
(1) L-Artikolu 10(3) u (4) tar-Regolament (KE) Nru 1260/jippreskrivi li l-kwantità garantita taħt il-kwoti ta' produzzjoni għandhom jitnaqqsu qabel l-1 ta' Ottubru għal kull sena tas-suq jekk il-previżjonijiet għas-sena in kwistjoni juru li l-bilanċ li jista' jiġi esportat (li hemm rifużjoni dwaru) ikun akbar mill-massimu preskritt mill-Ftehim dwar l-Agrikoltura konkluż taħt l-Artikolu 300(2) tat-Trattat.
(2) Il-previżjonijiet għas-sena tas-suq 2003/2004 juru li l-bilanċ li jista' jiġi esportat jisboq il-massimu preskritt fil-Ftehim dwar l-Agrikoltura. Huwa għalhekk meħtieġ li jiġi ffissat tnaqqis globali tal-kwantità garantita u li tiġi diviża bejn zokkor, iso glukożju u ġulepp ta' l-inulina mill-parti 'l waħda u r-reġjuni ta' produzzjoni konċernati mill-oħra, bl-użu tal-koeffiċjenti li hemm provvediment dwarhom fl-Artikolu 10(4) tar-Regolament (KE) Nru 1260/2001.
(3) Skond l-Artikolu 10(5) tar-Regolament (KE) Nru 1260/2001, kull Stat Membru għandu allura jalloka d-differenza li jkun suġġett għaliha fost l-impriżi produtturi stabbiliti fuq it-territorju tiegħu fuq il-bażi tal-proporzjon eżistenti bejn il-kwoti tagħhom A u B għall-prodott in kwistjoni u l-kwantità bażika A u l-kwantita bażika B għall-Istat membru għal dan il-prodott.
(4) L-Artikolu 39(5) tar-Regolament (KE) Nru 1260/2001 jippreskrivi li tnaqqis fil-kwantità garantita tinvolvi tnaqqis fil-ħtiġiet massimi preżunti ta' zokkor mhux raffinat tar-raffineriji tal-Komunità għas-sena tas-suq in kwistjoni. Huwa għalhekk meħtieġ li jiġi ffissat it-tnaqqis li jikkorrispondi għal dawn il-ħtiġiet u li jiġi allokat fost l-Istati Membri konċernati.
(5) Il-limiti ta' żmien li fihom l-Istati Membri għandhom jistabbilixxu t-tnaqqis li japplika għal kull impriża fuq it-territorju tagħhom għandhom jiġu ffissati.
(6) Il-Kumitat ta' Ġestjoni għaz-Zokkor ma tax opinjoni fil-limitu ta' żmien iffissat mill-President tiegħu,
ADOTTAT DAN IR-REGOLAMENT:
Artikolu 1
1. Skond l-Artikolu 10(4) tar-Regolament (KE) Nru 1260/2001, il-kwantità garantita taħt il-kwoti ta' produzzjoni għas-sena tas-suq 2003/2004 għandha titnaqqas b'215513-il tunnellata metrika fl-ekwivalenti ta' zokkor abjad.
2. It-tnaqqis imsemmi fil-paragrafu 1 għandu jiġi allokat skond il-prodott u r-reġjun skond l-Anness I.
Il-kwantatajiet bażiċi, wara t-tnaqqis, użati biex jiġu allokati l-kwoti ta' produzzjoni lill-impriżi produtturi għas-sena tas-suq 2003/2004 għandhom ikunu kif stipulat fl-Anness II.
3. L-Istati Membri għandhom jistabbilixxu qabel l-1 ta' Novembru 2003 it-tnaqqis speċifiku għal kull impriża produttriċi li lilha kienet ġiet assenjata kwota għas-sena tas-suq 2003/2004, u l-kwoti tagħha A u B aġġustati skond dan it-tnaqqis.
Artikolu 2
1. Skond l-Artikolu 39(5) tar-Regolament (KE) Nru 1260/2001, il-ħtiġiet tal-provvista massima preżunta għar-raffineriji tal-Komunità għas-sena tas-suq 2003/2004 għandhom jitnaqqsu b'2691,5 tunnellata metrika fl-ekwivalenti ta' zokkor abjad.
2. It-tnaqqis imsemmi fil-paragrafu 1 għandu jiġi allokat fost l-Istati Membri skond l-Anness III.
Artikolu 3
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-30 ta' Settembru 2003.